Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2022/C 75/06)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

STANDARDMUUDATUSE HEAKSKIITMISE TEADE

„Grignolino del Monferrato Casalese“

PDO-IT-A1187-AM02

Teate kuupäev: 22. november 2021

HEAKSKIIDETUD MUUDATUSE KIRJELDUS JA PÕHJUSED

1. Tähiste „Riserva“, „Vigna“ ja „Riserva Vigna“ lisamine

Kirjeldus:

Juba olemasolevale „Grignolino del Monferrato Casalese“ Rosso veinitüübile lisatakse tähised „Riserva“, „Vigna“ ja „Riserva Vigna“.

Põhjused:

Tähis „Riserva“ lisatakse, et taastada selle päritolunimetuse seos minevikuga, omaaegse tipptasemega, vaadates uue pilguga selle rafineeritud ja küpset versiooni. Analüüside põhjal võib täheldada ka selle sordi rikkalikku struktuuri ja laagerdumispotentsiaali.

Osad, mida muudatus puudutab: kõik tootespetsifikaadi artiklid, koonddokumendi punktid „Veinide kirjeldus“, „Maksimaalne saagikus“ ja „Seos geograafilise piirkonnaga“.

2. Viinamarjasortide kombinatsiooni muutmine

Kirjeldus:

Väljend „Sorti ’Grignolino’ vähemalt 90 % ja sorti ’Freisa’ kuni 10 %“ asendatakse väljendiga „Sorti ’Grignolino’ vähemalt 95 % ning sorte ’Freisa’ ja ’Barbera’ eraldi või kokku kuni 5 %“.

Põhjused:

Juba aastaid tagasi on saanud väljakujunenud tavaks rajada sordipuhtaid viinamarjaistandusi. ’Grignolino’ ei ole sellest suundumusest kõrvale jäänud ja peaaegu kõik istandused on 100 % sordipuhtad. Olgu siiski märgitud, et kuna selliste haiguste nagu Esca seenhaiguse ja kollase fütoplasma esinemise mõjul hukkub igal aastal teatav hulk istikuid, on viinamarjaistandustes väike protsent – kokku mitte üle 5 % – ’Barbera’ ja/või ’Freisa’ sorti, et istikud tuleks täiskasvanud taimedega konkureerides paremini toime, kuid eelkõige sellepärast, et need sordid sobivad veinivalmistamisel ’Grignolino’ viinamarjadega hästi kokku.

Osad, mida muudatus puudutab: tootespetsifikaadi artikkel 2, koonddokumendi punkt „Seos geograafilise piirkonnaga“.

3. Tootmispiirkonna muutus

Kirjeldus:

Tootmispiirkond on veidi laienenud, kuna Cuccaro Monferrato omavalitsusüksus ühines ning sai nimeks Lu e Cuccaro Monferrato omavalitsusüksus.

Põhjused:

1. veebruaril 2019 ühinesid Lu ja Cuccaro Monferrato omavalitsusüksus üheks omavalitsusüksuseks, mille nimi on Lu e Cuccaro Monferrato.

See, miks piirkonna kaguservas asuv Lu Monferrato omavalitsusüksus selle kontrollitud päritolunimetuse loomise ajal (1974) selle päritolunimetuse tootmispiirkonnast välja jäeti, ei paista olevat põhjendatud, kuna see ala mitte ainult ei asu ülejäänud piirkonnaga kõrvuti, vaid on sellega ka igast aspektist sarnane: nii geomorfoloogiliselt, litoloogiliselt kui ka klimaatiliselt. ’Grignolino’ viinamarjade ja veinide tootmine Lu Monferratos on traditsioon ning see leiab ajaloolistest andmetest ohtralt kinnitust. Seepärast otsustati nüüd, kus omavalitsusüksusel on uus nimi, kõrvaldada varasema tootespetsifikaadi koostamisel tekkinud puudus. Seega on tegemist väikese alaga, mille mullaomadused sarnanevad tootmispiirkonna omadega.

Osad, mida muudatus puudutab: tootespetsifikaadi artikkel 3, koonddokumendi punkt „Määratletud geograafiline piirkond“.

4. Saagikuse ja minimaalse naturaalse mahuprotsendilise alkoholisisalduse muutmine ja rakendamine

Kirjeldus:

„Grignolino del Monferrato Casalese“ tüübi saagikust ja minimaalset naturaalset mahuprotsendilist alkoholisisaldust on muudetud.

Põhjused:

Viimase viie aasta tootmisandmete ja toodete analüüsi põhjal peetakse muudatust vajalikuks, võttes arvesse ka kliimamuutusi, mis on toonud kaasa suhkrusisalduse loomuliku suurenemise. Ka viinamarja saagikus hektari kohta on märkimisväärselt väike ning hektarisaagikuse ja töötlemissaagikuse koostoimes on veini „Grignolino del Monferrato Casalese“ puhul toodang hektari kohta 4 500 liitrit, mis ei ole mitte ainult absoluutväärtuselt Piemonte väikseim, vaid ei kajasta ka tootmise tegelikku olukorda. Kuna Monferrato Casalese pinnas ei kannata tänu suuremale aleuriidi- ja savisisaldusele veepuuduse all, ei saa ei viinamarjasaagikus hektari kohta ega viinamarjadest saadav veinisaagis kindlasti olla tootespetsifikaadi muudatuses väljapakutust väiksemad, mistõttu tehakse ettepanek seda kohandada.

Osad, mida muudatus puudutab: tootespetsifikaadi artikkel 4, koonddokumendi punkt „Veinivalmistustavad – maksimaalne saagikus“.

5. Viinamarjakasvatus- ja veinivalmistuseeskirjad

Kirjeldus:

Täpsustatakse põhjalikumalt viinapuude kasvatustingimusi (pinnas, kalle, päikesele avatus, istutustihedus, kasvatusmeetodid ja võrakujundussüsteemid).

Põhjused:

Kogu regulatiivosa ülesehitust on muudetud, et viia see kooskõlla uute spetsifikaatide koostamisel kasutatud ülesehitusega. Selles, mis algses redaktsioonis juba olemas oli, ei ole midagi muudetud; ka veinivalmistuseeskirju on täpsustatud seoses uute tüüpidega ja olemasolevaid on paremini struktureeritud.

Osad, mida muudatus puudutab: tootespetsifikaadi artiklid 4 ja 5.

6. Veinivalmistus-, -töötlemis- ja laagerdamispiirkonna laiendamine

Kirjeldus:

Veinivalmistus-, -töötlemis- ja laagerdamispiirkonda laiendatakse, nii et see hõlmaks järgmisi Asti provintsi omavalitsusüksusi: Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Scandeluzza e Montiglio Monferrato ja Robella d’Asti.

Põhjused:

Basso Monferrato ala hõlmab praeguste Alessandria ja Asti provintside põhjaosa ning seda võib pidada ühtseks alaks. Vanasti hõlmas Alessandria provints suure osa Asti põhjaosa omavalitsusüksustest ning seda kuni 1935. aastani, mil kuninga dekreediga loodi Asti provints (Casale Monferrato piiskopkond hõlmab praegugi seda Asti ala, mis kuulub Basso Monferrato alla). Tegelikult jagati ühtne ala administratiivpiiriga kaheks. Selle sisuline tagajärg oli selliste põllumajandusettevõtete teke, mille peakontor on Asti provintsi omavalitsusüksustes ja viinamarjaistandused Alessandria provintsis või vastupidi, mistõttu tuli kasutada üldisemaid päritolunimetusi. Käesoleva muudatusega soovitakse lisada sellesse veinitootmispiirkonda hulk Asti provintsi omavalitsusüksusi, andes teisel pool Alessandria piiri asuvatele ettevõtetele võimaluse teha selles tootmispiirkonnas kasvatatud viinamarjadest veini.

Osad, mida muudatus puudutab: tootespetsifikaadi artikkel 5, koonddokumendi punkt „Lisatingimused“.

7. „Grignolino del Monferrato Casalese“ veinitüübi tarbimisomaduste muutmine

Kirjeldus:

Muudetakse „Grignolino del Monferrato Casalese“ veinitüübi tarbimisomadusi ning lisatakse uute Riserva ja Vigna veinitüüpide tunnused.

Põhjused:

Viimase viie aastakäigu veinide analüüs näitab, et on vaja muuta turulelaskmise parameetreid, konkreetsemalt suurendada minimaalset üldalkoholisisaldust 11 mahuprotsendilt 12 mahuprotsendile ning vähendada minimaalset üldhappesust 5,5 grammilt 4,5 grammile liitri kohta. „Riserva“ ja „Vigna“ tähistega tüüpide puhul on osa parameetreid rangemad.

Osad, mida muudatus puudutab: tootespetsifikaadi artikkel 6, koonddokumendi punkt „Veinide kirjeldus“.

8. Pakendamine ja märgistamine

Kirjeldus:

Kehtestatud on teatavad märgistamisnõuded ning lisatud pakendamismeetodeid ja korkimissüsteeme.

Põhjused:

Tootespetsifikaadi eelmises versioonis pakendamise kohta sätteid ei olnud, kuid nüüd on see valdkond struktureeritud ja käesoleva muudatusega lisatud.

Osad, mida muudatus puudutab: tootespetsifikaadi artikkel 7.

9. Seos keskkonnaga

Kirjeldus:

Ajakohastatakse artiklit, mis puudutab seost keskkonnaga.

Põhjused:

Üht lõiku kohandatakse vastavalt tehtud muudatustele.

Osad, mida muudatus puudutab: tootespetsifikaadi artikkel 8, koonddokumendi punkt „Seos keskkonnaga“.

10. Kontrolliasutust puudutava artikli ajakohastamine

Kirjeldus:

Ajakohastatakse kontrolliasutust puudutavat artiklit.

Põhjused:

Ajakohastatakse viiteid õigusnormidele.

Osad, mida muudatus puudutab: tootespetsifikaadi artikkel 10.

KOONDDOKUMENT

1. Toote nimetus

Grignolino del Monferrato Casalese

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veinide kirjeldus

1. „Grignolino del Monferrato Casalese“

LÜHIKIRJELDUS

Vein „Grignolino del Monferrato Casalese“ on punane vein, mis on valmistatud ’Grignolino’ viinamarjasordist, mis on pärit Monferrato Casalese piirkonnast, kus on selle omaduste parimaks avaldumiseks ideaalne kasvupaik. See vein on varieeruva intensiivsusega rubiinpunast värvi, mis kaldub telliskivipunase poole; aroom on õrn, maitse kuiv, kergelt tanniinine, meeldivalt mõrkjas, iseloomuliku järelmaitsega.

Minimaalne üldalkoholisisaldus mahuprotsentides: 12 mahuprotsenti.

Suhkruvaba ekstrakti miinimumsisaldus: 18 g/l.

Muud analüütilised näitajad, mida ei ole alltoodud tabelis, vastavad liikmesriigi ja ELi õigusaktides sätestatud piirnormidele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) Minimaalne üldhappesus 4,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

2. „Grignolino del Monferrato Casalese“ Riserva

SÕNALINE LÜHIKIRJELDUS

Vein on rubiin-granaatpunast värvi, mis kaldub telliskivipunase poole; selle iseloomulikus ja õrnas lõhnas on vürtsiseid noote. Maitselt on vein kuiv, kergelt tanniinine ja meeldivalt mõrkjas ning iseloomuliku järelmaitsega.

Minimaalne üldalkoholisisaldus mahuprotsentides: 12,5 mahuprotsenti.

Suhkruvaba ekstrakti miinimumsisaldus: 22 g/l.

Muud analüütilised näitajad, mida ei ole alltoodud tabelis, vastavad liikmesriigi ja ELi õigusaktides sätestatud piirnormidele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) Minimaalne üldhappesus 4,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

5. Veinivalmistustavad

5.1. Konkreetsed veinivalmistustavad

–

5.2. Maksimaalne saagikus:

1. „Grignolino del Monferrato Casalese“

8 000 kilogrammi viinamarju hektari kohta

6. Määratletud geograafiline piirkond

Viinamarju, mida võib kasutada kaitstud päritolunimetusega veini „Grignolino del Monferrato Casalese“ valmistamiseks, tuleb kasvatada piirkonnas, mis jääb järgmiste Alessandria provintsi omavalitsusüksuste piiresse:

Alfiano Natta, Altavilla Monferrato, Camagna Monferrato, Camino, Casale Monferrato (välja arvatud Po jõe vasakule kaldale jääv osa), Castelletto Merli, Cella Monte, Cereseto, Cerrina Monferrato, Coniolo (välja arvatud Po jõe vasakule kaldale jääv osa), Conzano, Frassinello Monferrato, Gabiano, Lu e Cuccaro Monferrato, Mombello Monferrato, Moncestino, Murisengo, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Rosignano Monferrato, Sala Monferrato, San Giorgio Monferrato, Serralunga di Crea, Solonghello, Terruggia, Treville, Vignale Monferrato, Villadeati, Villamiroglio.

7. Peamised veiniviinamarjasordid

’Barbera N.’

’Freisa N.’

’Grignolino N.’

8. Seos(t)e kirjeldus

8.1. Kontrollitud päritolunimetus „Grignolino del Monferrato Casalese“

Monferrato Casalese ehk Basso Monferrato on küngastik, mis asub 120–350 meetri kõrgusel merepinnast ning kus toodetakse selle päritolunimetusega veine. Alpid ja meri (millest esimesed jäävad umbes 130 ja teine 90 km kaugusele) mõjutavad Monferrato kliimat ja muudavad selle viinamarjataimede jaoks optimaalseks. Monferrato pinnas ja selle aluskivimid, millest pinnas on tekkinud, on pärit süva- või madalmere setetest. Viinamarjasortide kombinatsiooni kohaselt on lubatud lisada sordile ’Grignolino’ kuni 5 % ulatuses sorte ’Freisa’ ja/või ’Barbera’.

Selle lubjarikka aluselise ja suhteliselt toitainevaese mullamaatriksiga seonduvad pinnase ja seeläbi ka seda päritolunimetust kandva rikkalike puuviljaste nootidega veini omadused, mida see konkreetne terroir pakub.

8.2. Kontrollitud päritolunimetus „Grignolino del Monferrato Casalese“ Riserva

Monferrato Casalese ehk Basso Monferrato on küngastik, mis asub 120–350 meetri kõrgusel merepinnast ning kus toodetakse selle päritolunimetusega veine. Alpid ja meri (millest esimesed jäävad umbes 130 ja teine 90 km kaugusele) mõjutavad Monferrato kliimat ja muudavad selle viinamarjataimede jaoks optimaalseks. Viinamarjasortide kombinatsiooni kohaselt on lubatud lisada sordile ’Grignolino’ kuni 5 % ulatuses sorte ’Freisa’ ja/või ’Barbera’. ’Grignolino’ sorti võib pidada Monferrato klassikaliseks kohalikuks sordiks. Selle viinamarjasordi olemasolust ja tähtsusest seal piirkonnas annavad tunnistust juba 1248. aastast pärinevad dokumendid. Möödunud sajanditel on Monferrato viinamarjakasvatajad valinud soodsaimad kasvukohad ja parimad mullad alati ’Grignolino’ viinapuude jaoks.

Selle lubjarikka aluselise ja suhteliselt toitainevaese mullamaatriksiga seonduvad pinnase ja seeläbi ka selle päritolunimetusega veini omadused. Riserva puhul tõusevad laagerdudes esile sellele terroir’ile iseloomulikud puuviljased noodid.

Selle päritolunimetusega toode oli kuni 70. aastateni umbes neli aastat laagerdatud Grignolino ning see oli mõeldud rafineeritud maitsega ustavatele klientidele. Nooremaid ja värskemaid veine hakati tootma alles hiljem, et turu nõuetega kohaneda. Riserva veinitüübiga on nüüd hakatud taastama seost tootmistraditsiooniga ja võimalustega tõsta esile organoleptilisi omadusi, mis arenevad üksnes laagerdudes.

9. Olulised lisatingimused (pakendamine, märgistamine, muud nõuded)

Määratletud geograafilises piirkonnas tootmisega seonduv erand

Õigusraamistik:

ELi õigusaktid

Lisatingimuse liik:

Erand määratletud geograafilises piirkonnas valmistamise nõudest

Tingimuse kirjeldus:

Kaitstud päritolunimetusega veine „Grignolino del Monferrato Casalese“ tuleb valmistada, töödelda ja laagerdada määratletud geograafilisse piirkonda kuuluvate omavalitsusüksuste haldusterritooriumil. Siiski on lubatud neid toiminguid teha kogu Alessandria provintsi territooriumil ning sellistes Asti omavalitsusüksustes nagu Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Montiglio Monferrato ja Robella d’Asti.

Link tootespetsifikaadile

https://www.politicheagricole.it/flex/cm/pages/ServeBLOB.php/L/IT/IDPagina/17388

(1) ELT L 9, 11.1.2019, lk 2.